1983નું એ વર્ષ, અમદાવાદના આશ્રમ રોડ પર આજે જ્યાં શિવ સિનેમેક્સની બરોબર બાજુમાં મંગલમૂર્તિ કોમ્પ્લેક્સ છે ત્યારે ત્યાં અજંતા-ઈલોરા એમ બે થિયેટરો ઉપર નીચે આવેલા હતા અને એમાંથી ઉપરના થિયેટર ઈલોરામાં હું અને શ્રીદેવી પહેલીવાર મળ્યા હતા. હા, હું વાત કરું છું ફિલ્મ હિમ્મતવાલાની જ્યાંથી અમારી લવસ્ટોરી શરુ થઇ. એ જમાનામાં એક જ બિલ્ડીંગમાં એકથી વધુ ‘સ્ક્રિન્સ’ હોય એટલે એને મલ્ટીપ્લેક્સ કહેવાય એવું કોઈ ચલણ ન હતું, પરંતુ અજંતા ગ્રાઉન્ડ ફ્લોર પર અને ઈલોરા ઉપરના માળે હતું એટલે હિમ્મતવાલા જોવા માટે લિફ્ટમાં જવાનું હતું એનો આનંદ જ અનોખો હતો.